Winkel in bekende Kaapse sentrum beroof | Netwerk24
Winkel in bekende Kaapse sentrum beroof
Deur George Germishuys 14 Februarie 2016 16:55
Die Triggs-juwelierswinkel in die Cavendish-winkelsentrum in Kaapstad is Sondag helder oordag binne 'n kwessie van tien minute beroof.
Volgens ooggetuies het die rowerbende, wat uit vier ongeïdentifiseerde en gewapende mans bestaan, 'n aantal skote tydens die rooftog afgevuur.
Die polisie in die Wes-Kaap het by monde van kapt. Frederick van Wyk, polisiewoordvoerder, die voorval aan Netwerk24 bevestig. Die polisie ondersoek die saak.
"Volgens inligting wat die polisie ontvang het, het vier gewapende mans omstreeks 11:30 Sondagoggend die juwelierswinkel beroof. Hulle het met 'n onbekende hoeveelheid juweliersware op die vlug geslaan."
Volgens Van Wyk is die rowers steeds op vrye voet, en is daar nog niemand in hegtenis geneem nie.
Triggs se bestuur wou Sondag nie oor die voorval praat nie, en het alle navrae na die sentrum se bestuur verwys.
Die sentrumbestuur het Sondagmiddag in 'n verklaring bevestig dat die gewapende rooftog by Triggs juweliers plaasgevind het, en slegs sowat 10 minute geduur het.